2. pielikums   
Ministru kabineta

2018. gada ,,\_\_\_,, \_\_\_\_,, noteikumiem Nr.\_\_

**Patērētājam sniedzamā informācija par ultravioletā starojuma radītajiem riskiem veselībai un kosmētiskā iedeguma pakalpojuma sniegšanas nosacījumi**

1. Kosmētiskā iedeguma pakalpojumu sniedz tikai pilngadīgām personām.

2. Starptautiskais vēža pētniecības centrs ir atzinis ultravioletā starojuma iekārtas par I. kategorijas kancerogēnu, kas nozīmē, ka ir pietiekami daudz pierādījumu, lai pamatotu cēloņsakarību starp ultravioletā starojuma un ļaundabīgā audzēja attīstību.

3. Pārmērīgi bieža un intensīva ultravioletā starojuma ietekme veicina ādas novecošanos un saslimšanu ar ādas vēzi. Ultravioletajam starojumam ir kumulatīvā iedarbība, saules un ultravioletā starojuma iekārtas radītais starojums organismā summējas un uzkrājas.

4. Ultravioletā starojuma iekārtas nedrīkst lietot:

4.1. personas ar pirmo ādas fototipu (ultravioletā starojuma ietekmē veidojas apsārtums, bet neveidojas iedegums);

4.2. personas, kurām bērnībā bijuši saules apdegumi;

4.3. personas ar lielu ādas pigmentēto veidojumu skaitu (kopējais skaits >100) vai iedzimtiem ādas veidojumiem izmērā virs 1,5 cm;

4.4. personas, kuras novēro kādas no minētām pazīmēm attiecībā uz ādas veidojumu: veidojums kļuvis asimetrisks, nelīdzenām robežām, dažādu krāsu variāciju viena veidojuma ietvaros, progresīvas izmaiņas izmēros, virsmā (kreveles, zvīņas, asiņošana);

4.5. personas, kurām novēro ādas pigmentācijas izmaiņas – tumši vai gaiši plankumi jebkurā ķermeņa daļā;

4.6. personas, kurām saulei pakļautās vietās – seja, ausis, kakls, dekoltē, apakšdelmi, apakšstilbi, ir pigmentācijas izmaiņas - tumši vai gaiši traipi (saules traipi), kā arī sārti traipi ar vai bez virsmas sīkām zvīņām (saules keratozes);

4.7. personas, kurām ir medicīniska rakstura problēmas (kurām ir vai ir bijis ādas vēzis vai pirmsvēža ādas stāvokļi, kuras ir ārsta uzraudzībā tādu slimību dēļ, kas saistītas ar ādas foto jutību (jutību pret radiācijas enerģijas iedarbību), vai kuras lieto foto jutīgus medikamentus, personas pēc orgānu transplantācijas, personas ar iedzimtām ādas ģenētiskām saslimšanām, personas ar ādas autoimūnām saslimšanām);

4.8. personas, kurām ģimenē asinsradiniekiem (tēvs, māte, brālis, māsa) bijuši ādas vēža gadījumi (jebkura ādas vēža forma);

4.9. personas, kurām ir ultravioletā starojuma izraisītas saistaudu saslimšanas vai dermatoloģiskas saslimšanas, kuru gaitu ultravioletais starojums var negatīvi iespaidot;

4.10. personas ar iedzimtām ādas ģenētiskām saslimšanām;

4.11. ja pēc iepriekšējās sauļošanās saulē vai ultravioletā starojuma iekārtā nav pagājušas 48 stundas;

4.12. ja ir grūtniecība.

4.13. Ultravioletā starojuma iekārtas nav ieteicams izmantot personām virs 40 gadu vecuma, saistībā ar ievērojami augstāku ādas vēža attīstības risku.

5. Lai izvairītos no ultravioletā starojuma nelabvēlīgās ietekmes, izmantojot ultravioletā starojuma iekārtu, jāveic šādi drošības pasākumi:

5.1. vienmēr jālieto aizsargbrilles (kontaktlēcas vai saulesbrilles neaizvieto aizsargbrilles);

5.2. pirms sauļošanās jānoņem kosmētika. Bez saskaņošanas ar kosmētiskā iedeguma pakalpojuma sniedzēja nodarbināto personu nedrīkst lietot nekādus aizsargkrēmus vai iedegumu pastiprinošus produktus;

5.3. jāievēro kosmētiskā iedeguma pakalpojuma sniedzēja nodarbinātās personas ieteikumi, kas attiecas uz sauļošanās ilgumu vienā sauļošanās reizē (8 – 12 minūtes), intervālu starp sauļošanās reizēm un attālumu no lampām, par maksimālo pieļaujamo sauļošanās reižu skaitu gadā, nepārsniedzot personas minimālo eritēmas devu (MED);

5.4. jāapsedz jutīgās ādas daļas (piemēram, rētas, tetovējumi, kā arī ģenitālijas un krūšu gali), lai aizsargātu no ultravioletā starojuma iedarbības.

6. Nepieciešams konsultēties ar ārstu par iespējamiem ultravioletā starojuma radītiem veselības riskiem:

6.1. uzsākot kosmētiskā iedeguma pakalpojuma saņemšanu pirmo reizi mūžā vai pēc gada un ilgāk;

6.2. ja ir izteikta jutība vai alerģiskas reakcijas uz ultravioleto starojumu;

6.3. ja 48 stundu laikā pēc sauļošanās izjūtat ādas niezi, ir apdeguma sajūta, ādas pietūkums, ādas bojājumi, izsitumi vai arī tiek pamanītas izmaiņas pigmentētos veidojumos un citas neparastas ādas izmaiņas;

6.4. ja tiek lietotas jebkādas zāles;

6.5. ja ikdienā tiek veikts darbs ārpus telpām.

7. Ādas tipu raksturojums saskaņā ar Fitzpatrika klasifikāciju:

7.1. I.tips –ļoti gaiša āda, gaiši vai rudi mati, zilas acis, mēdz būt arī daudz vasaras raibumu. Saules apdegumi ir vienmēr, iedegums neveidojas nekad;

7.2. II.tips – gaiša ādas krāsa. Bieži apdeg, veidojas viegls iedegums;

7.3. III.tips – bēša (smilšu krāsas) ādas krāsa. Apdeg reti, iedegums veidojas vienmēr;

7.4. IV.tips – gaiši brūna ādas krāsa. Apdeg minimāli, vienmēr labi iedeg;

7.5. V. un VI. tips – mēreni brūna un tumši brūna ādas krāsa. Nekad neapdeg, pigmentācija tikai pastiprinās.

Veselības ministre Anda Čakša

Iesniedzējs: Veselības ministre Anda Čakša

Vīza: Valsts sekretāra p.i. Daina Mūrmane – Umbraško